Title: ประกาศกระทรวงเทคโนโลยีสารสนเทศและการสื่อสาร เรื่อง หลักเกณฑ์และระยะเวลาการงดให้บริการโทรศัพท์เคลื่อนที่ ในเขตพื้นที่จังหวัดนราธิวาส จังหวัดปัตตานี และจังหวัดยะลา

ประกาศกระทรวงเทคโนโลยีสารสนเทศและการสื่อสาร

ประกาศกระทรวงเทคโนโลยีสารสนเทศและการสื่อสาร
เรื่อง
หลักเกณฑ์และระยะเวลาการงดให้บริการโทรศัพท์เคลื่อนที่
ในเขตพื้นที่จังหวัดนราธิวาส
จังหวัดปัตตานี และจังหวัดยะลา

เพื่อประโยชน์ในการระงับเหตุการณ์ร้ายแรงในเขตพื้นที่จังหวัดนราธิวาส
จังหวัดปัตตานีและจังหวัดยะลา อาศัยอำนาจตามความในข้อ ๖ ของประกาศตามมาตรา ๑๑
ของพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘
ซึ่งแก้ไขเพิ่มเติมโดยประกาศตามมาตรา ๑๑ ของพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ (ฉบับที่ ๒) พ.ศ. ๒๕๔๘ รัฐมนตรีว่าการกระทรวงเทคโนโลยีสารสนเทศและการสื่อสาร
จึงออกประกาศหลักเกณฑ์และระยะเวลาการงดให้บริการโทรศัพท์เคลื่อนที่ในเขตพื้นที่จังหวัดดังกล่าว
ดังต่อไปนี้

ข้อ ๑
 ประกาศนี้ให้ใช้บังคับในเขตพื้นที่จังหวัดนราธิวาส
จังหวัดปัตตานี และจังหวัดยะลา

ข้อ ๒
 เพื่อประโยชน์ในการระงับเหตุการณ์ร้ายแรง
เมื่อพนักงานเจ้าหน้าที่แจ้งให้ผู้ให้บริการโทรศัพท์เคลื่อนที่
งดหรือระงับการให้บริการโทรศัพท์เคลื่อนที่เป็นหนังสือล่วงหน้าไม่น้อยกว่าหนึ่งวัน
หรือ
ในกรณีจำเป็นเร่งด่วนซึ่งมีเหตุอันควรโดยผู้แจ้งไม่อาจแจ้งเป็นหนังสือได้
ผู้แจ้งนั้นอาจแจ้งต่อผู้ให้บริการโทรศัพท์เคลื่อนที่ทางโทรศัพท์ โทรสาร
สื่ออิเล็กทรอนิกส์ หรือสื่อเทคโนโลยีสารสนเทศประเภทอื่น
และให้แจ้งเป็นหนังสือไปยังผู้ให้บริการโทรศัพท์เคลื่อนที่นั้นโดยไม่ชักช้า
การแจ้งให้งดหรือระงับการให้บริการโทรศัพท์เคลื่อนที่ตามวรรคหนึ่ง
หรือวรรคสองให้คำนึงถึงพฤติการณ์แห่งความร้ายแรงของเหตุการณ์
และผลกระทบต่อผู้ใช้งานเท่าที่จำเป็นและคาดหมายได้ว่าจะสามารถระงับ
หรือยับยั้งเหตุการณ์ร้ายแรงนั้นได้ และอย่างน้อยต้องประกอบด้วยข้อมูลดังต่อไปนี้
(๑)
พื้นที่ที่ตั้งสถานีรับส่งสัญญาณโทรศัพท์เคลื่อนที่
(๒) ระบุวันและเวลาเริ่มต้น และ
วันและเวลาสิ้นสุด การให้งดหรือระงับ
(๓)
ระบุหมายเลขโทรศัพท์เคลื่อนที่ที่ต้องการให้งดหรือระงับการให้บริการเฉพาะหมายเลขโทรศัพท์เคลื่อนที่นั้น
หรือ
(๔)
ในกรณีที่ไม่ทราบหมายเลขโทรศัพท์เคลื่อนที่ที่ต้องสงสัยให้ระบุพื้นที่ที่ต้องการให้งดหรือระงับการให้บริการ

ข้อ ๓
 เมื่อได้รับแจ้งตามข้อ ๒ แล้ว
ผู้ให้บริการโทรศัพท์เคลื่อนที่ต้องดำเนินการให้เป็นไปตามที่ได้รับแจ้งนั้น
ทั้งนี้
ตามวิธีการดำเนินการและเทคโนโลยีของผู้ให้บริการโทรศัพท์เคลื่อนที่แต่ละรายจะสามารถดำเนินการได้

ข้อ ๔[๑]
 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

ประกาศ
ณ วันที่ ๒๒ พฤศจิกายน พ.ศ. ๒๕๕๐
โฆสิต
ปั้นเปี่ยมรัษฎ์
รองนายกรัฐมนตรี
รักษาราชการแทน
รัฐมนตรีว่าการกระทรวงเทคโนโลยีสารสนเทศและการสื่อสาร

วัชศักดิ์/ผู้จัดทำ
๑๒
ธันวาคม ๒๕๕๐

[๑] ราชกิจจานุเบกษา
เล่ม ๑๒๔/ตอนพิเศษ ๑๘๘ ง/หน้า ๑๕/๓ ธันวาคม ๒๕๕๐